На основу чл. 119. став 1. тачка 1) а у вези са чл. 80-86. Закона о основама система образовања и васпитања ("Службени гласник РС", бр. 88/2017, у даљем тексту: Закон) и члана 132. Статута школе, Школски одбор ОШ „Душан Јерковић“ Инђија , на седници одржаној дана \_\_\_\_.03.2018. године, донео је

ПРАВИЛНИК

О ВАСПИТНО ДИСЦИПЛИНСКОЈ ОДГОВОРНОСТИ УЧЕНИКА

ОШ „ДУШАН ЈЕРКОВИЋ“ У ИНЂИЈИ

Члан 1.

Овим правилником (у даљем тексту: Правилник) уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера,правна заштита ученика и материјална одговорност ученика у ОШ „Душан Јерковић“ Инђија .У складу са Законом и овим Правилником, ученик може да одговара за лакшу повреду обавезе, за тежу повреду обавезе и за повреду забране из чл. 8–10. овог Правилника.

**1. Обавезе ученика**

Члан 2.

У остваривању својих права ученик не сме да угрожава друге у остваривању права.

Ученик има обавезу да:

1) редовно похађа наставу и друге облике образовно-васпитног рада и да извршава своје школскеобавезе,

2) поштује Правила понашања и друге опште акте школе, одлукe директора и органа школе у

просторијама школе, школском дворишту и на другим местима на којима се изводи образовно-васпитни рад;

3) не закашњава на наставу и друге облике образовно-васпитног рада;

4) пристојно се понаша према другим ученицима, запосленима у школи, родитељима ученика и трећим лицима и да се за решавање проблема у односима са другим ученицима, наставницима, родитељима ученика или трећим лицима обрати дежурном наставнику или одељењском старешини, а по потреби и другим лицима запосленим у школи;

5) ради на усвајању знања, вештина и вредносних ставова прописаних Школским програмом, да прати сопствени напредак и извештава о томе наставнике и родитеље, односно старатеље;

6) у поступку оцењивања покаже своје стварно знање без коришћења разних облика преписивања

и других недозвољених облика помоћи;

7) не омета извођење наставе и не напушта час или други облик образовно-васпитног рада без претходног одобрења наставника;

8) поштује личност других ученика, наставника и осталих запослених у школи;

9) у школу долази прикладно одевен за радне активности у школи, брине се о личној уредности и хигијени, хигијени радних просторија и школске средине;

10) води рачуна о својим одевним предметима, прибору и опреми, односно личним стварима, а посебно за време трајања школских одмора.

11) чува имовину школе и чистоћу и естетски изглед школских просторија, као и имовину других организација за време посета или извођења дела програма образовно-васпитног рада ван школе;

12) стара се о очувању животне средине и понаша у складу са правилима еколошке етике.

Ученик, родитељ односно старатељ ученика дужан је да у року од осам дана правда изостанак ученика и доставља потпуне и тачне контакт информације.

Сви ученици имају обавезу да поштују правила понашања која школа прописује.

Члан 3.

Изостајање ученика због болести или повреде у трајању до два дана, ако ученик није тражио помоћ лекара, може се правдати изјавом родитеља/др.законског заступника. Изостајање ученика више од два дана због блести или повреде, ученик односно родитељ/др.законски заступник може правдати само лекарским уверењем.

О захтеву родитеља одн. другог законског заступника ученика, да ученик изостане са наставе до 2 наставна дана, одлучује одељенски старешина одмах по постављању тог захтева.

О захтеву родитеља одн. другог зконског зступника ученика,да ученик изостане с наставе до 5 наставних дана одлучује директор, а преко 5 наставних дана наставничко веће.

**2. Васпитни рад са ученицима**

Члан 4.

Према ученику који врши повреду правила понашања у Школи или не поштује одлуке директора и органа Школе, неоправдано изостане са наставе пет часова, односно који својим понашањем угрожава друге у остваривању њихових права, Школа ће уз учешће родитеља, односно другог законског заступника, појачати васпитни рад активностима: у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите са циљем дефинисања и пружа ња подршке ученику у вези са променом његовог понашања.

Све мере за повреду обавезе, односно повреду забране прописане овим Правилником, могу да се изрекну ученику ако је Школа претходно предузела неопходне активности из става 1. овог члана.

Када предузете неопходне активности из става 1. овог члана доведу до позитивне промене понашања ученика, обуставиће се поступак против ученика, осим ако је учињеном повредом забране из чл. 8-10. овог Правилника ученик озбиљно угрозио интегритет другог лица.

Васпитна и васпитно-дисциплинска мера предвиђена Правилником изричу се у школској години у којој је учињена повреда обавезе ученика.

3. **Лакше повреде обавеза ученика и**

**васпитне мере**

Члан 5.

Лакше повреде обавеза ученика су:

1.неоправдано изостајање са наставе и других облика образовно-васпитног рада до 25 часова;

2.кашњење на наставу и друге облике образовно-васпитног рада до три пута у току тромесечја;

3. долазак у школу и на друга места на којима школа спроводи и организује образовно-васпитни процес, неприкладно одевен за наменске активности ( мајица на бретеле, поцепане фармерке, провидне мајице, кратке сукње и шортсеви, прекратке мајице, деколтиране мајице.....)неприкладног изгледа ( шминкање, лакирање ноктију, дуги нокти, фарбање, извлачење праменова...)

4. остављање отпадака ван предвиђеног места;

5. не припремање учионице за следећи час, односно не пријављивање одсутних ученика од стране дежурног ученика;

6. улазак у зборницу и друге службене просторије без позива и одобрења;

7. кашњење на наставу и друге облике образовно-васпитног рада више од три пута у току тромесечја;

8. употреба мобилног телефона, електронског уређаја и другог средства на часу којим се омета час;

9. исписивање графита на згради школе,односно школском намештају;

10. ако се после почетка часа или другог облика непосредног рада са учеником, неоправдано, не налази на свом месту у учионици или у просторији где се рад обавља, односно напусти просторију пре окончања часа, односно другог облика васпитно- образовног рада;

11. скривање ствари другог, односно других ученика;

12. самовољно напуштање места дежурства;

13. оштећење школске имовине, односно имовине других лица ;

14. не давање на увид родитељу, односно старатељу ђачку књижицу у коју одељењски старешина уноси обавештења, успех, васпитне и васпитно-дисциплинске мере и других обавештења;

15. сваки облик грубог, непристојног или агресивног понашања према ученицима, запосленима и другим лицима који нема особине повреде забране дискримације и забране насиља и злостављања;

Члан 6.

За лакшу повреду обавезе ученика из чл. 5. овог Правилника могу се изрећи васпитне мере:

1) опомена;

2) укор одељенског старешине;

3) укор одељенског већа, на основу писменог или усменог изјашњавања наставника који остварују наставу у одељењу ученика.

Васпитне мере из става 1. овог члана изричу се ученику без вођења дисциплинског поступка, уписивањем исте у педагошку документацију и обавештавањем родитеља.

Опомену и укор одељењског старешине изриче одељењски старешина, а укор одељењског већа изриче - одељењско веће, већином гласова од укупног броја чланова.

Са учеником који учини лаку повреду обавеза школа је дужна да појача васпитни рад

активностима у оквиру одељенске заједнице, стручним радом одељенског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

4. **Теже повреде обавеза ученика и**

**васпитно-дисциплинске мере**

Члан 7.

Теже повреде обавеза ученика прописане су законом. За тежу повреду обавезе ученик одговара ако је у време извршења била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2) преправка или дописивање података у јавној исправи коју издаје Школа или орган, односно исправи коју изда друга организација;

3) уништење или крађа имовине Школе, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба алкохола, дувана,наркотичког средства или психоактивне супстанце;

5) уношење у Школу или другу организацију оружја, пиротехничког средства или другог предмета којим може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван Школе, а које Школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране Школе;

9) учестало чињење лакших повреда обавеза у току школске године, под условом да су предузете неопходне мере из члана 3. став 1. Правилника ради корекције понашања ученика.

Члан 8.

За тежу повреду обавезе из члана 7. Правилника ученику може да се изрекне васпитно-дисциплинска мера:

1) укор директора;

2) укор наставничког већа;

Васпитно-дисциплинска мера из става 1. овог члана изриче се ученику у школској години у којој је учинио тежу повреду обавезе, након спроведеног васпитно-дисциплинског поступка у коме је утврђена одговорност ученика.

За повреде из члана 7. став 2. тач. 8) и 9) Правилника обавезна је поступност у изрицању мера.

Ученику се за повреду обавезе може изрећи само једна васпитно-дисциплинска мера.

5. **Повреде забране и**

**васпитно-дисциплинске мере**

Члан 9.

У Школи су забрањене дискриминација и дискриминаторско поступање, којим ученик на непосредан или посредан, отворен или прикривен начин, неоправдано прави разлику или неједнако поступа, односно врши пропуштање (искључивање, ограничавање или давање првенства), у односу на другог ученика или групу ученика или наставно особље или друге запослене у школи, као и на чланове њихових породица или њима блиска лица на отворен или прикривен начин, а које се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације, односно другим подзаконским актима који регулишу препознавање облика дискриминације и поступање Школе у случајевима сумњи у дискриминаторно понашање.

Члан 10.

У Школи је забрањено физичко, психичко, социјално, сексуално, дигитално и свако друго насиље којим ученик злоставља и занемарује запосленог или другог ученика или треће лице у Школи.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања од стране ученика које има за последицу стварно или потенцијално угрожавање здравља, развоја и достојанства запосленог или другог ученика у Школи.

Под физичким насиљем, у смислу Правилника, сматра се: свако понашање ученика које може да доведе до стварног или потенцијалног телесног повређивања другог ученика или запосленог; насилно понашање ученика према другом ученику или запосленом.

Под психичким насиљем, у смислу Правилника, сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем, у смислу Правилника, сматра се када ученик чини искључивање другог ученика из групе вршњака или различитих облика активности Школе.

Под сексуалним насиљем и злостављањем, у смислу Правилника, сматра се понашање када ученик другог ученика или запосленог сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао.

Под дигиталним насиљем и злостављањем, у смислу Правилника, сматра се када ученик злоупотребљава информационо комуникационе технологије што за последицу има повреду друге личности и угрожавање достојанства, а остварује се слањем порука електронском поштом, смс-ом, ммс-ом, путем веб-сајта (veb site), четовањем, укључивањем у форуме, социјалне мреже и друге облике дигиталне комуникације.

Члан 11.

У Школи је забрањено свако понашање ученика према запосленом и ученика према другом ученику којим се вређа углед, част или достојанство.

Школа ће препознавање забрањеног понашања из става 1. овог члана, као и своје поступање када се посумња или утврди забрањено понашање из става 1. овог члана, извршавати у складу са одговарајућим подзаконским прописима.

Члан 12.

За учињену повреду забране из чл. 9 -11. овог Правилника ученику се, по спроведеном васпитно-дисциплинском поступку и утврђивању његове одговорности, изриче васпитно-дисциплинска мера:

1) укор директора;

2) укор наставничког већа;

3) премештај ученика од петог до осмог разреда у другу основну школу на основу одлуке нставничког већа, уз сагласност школе у коју прелази, а уз обавештавање родитеља односно другог законског зстуника.

Члан 13.

Школа, упоредо са изрицањем васпитне, односно васпитно-дициплинске мере из чл. 6, 8. и 12. овог Правилника, одређује ученику и обавезу обављања друштвено-корисног, односно хуманитарног рада, који се одвија у просторијама Школе или ван просторија Школе под надзором наставника, односно стручног сарадника, а у складу са одговарајућим подзаконским прописом.

Друштвено-користан, односно хуманитарни рад из става 1. овог члана, Школа одређује ученику у складу са тежином учињене повреде, водећи рачуна о психофизичкој и здравственој способности, узрасту и достојанству ученика, о чему је дужна да одмах обавести родитеља, односно другог законског заступника.

Члан 14.

Када малолетан ученик изврши повреду обавезе, односно забране из чл. 5, 7, 9, 10. и 11. овог Правилника,

Школа одмах, а најкасније наредног радног дана обавештава родитеља, односно другог законског заступника и укључује га у одговарајући поступак.

6. **Правна заштита ученика**

Члан 15.

Ученик, родитељ, односно други законски заступник има право да поднесе жалбу Школском одбору на изречену васпитно-дисциплинску меру за извршену тежу повреду обавезе ученика из члана 7. овог Правилника или за повреду забране из чл. 9 -11 овог Правилника, у року од осам дана од дана достављања решења о утврђеној одговорности и изреченој мери.

Школски одбор решава по жалби из става 1. овог члана у року од 15 дана од дана достављања жалбе од стране ученика, родитеља, односно другог законског заступника.

Жалба одлаже извршење решења директора.

7. **Васпитно-дисциплински**

**поступак**

Члан 16.

За теже повреде обавеза ученика из члана 7. овог Правилника и за повреде забране из чл. 9–11. овог Правилника Школа води васпитно-дисциплински поступак о којем обавештава родитеља, односно другогзаконског заступника ученика.

Директор, у року од 30 дана од дана учињене повреде из става 1. овог члана, закључком покреће васпитно-дисциплински поступак, води га и окончава решењем и о томе одмах, а најкасније наредног радног дана обавештава родитеља, односно другог законског заступника.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор Школе поставља одмах, а најкасније наредног радног дана психолога, односно педагога установе да у овом поступку заступа интересе ученика, о чему одмах обавештава центар за социјални рад.

Васпитно-дисциплински поступак за учињену тежу повреду обавезе ученика из члана 7. овог Правилника, покреће се најкасније у року од осам дана од дана сазнања.

Васпитно-дисциплински поступак за учињену повреду забране из чл. 10 –11. овог Правилника покреће се одмах, а најкасније у року од два дана од дана сазнања.

Ученик, уз присуство родитеља, односно другог законског заступника, мора бити саслушан у васпитно-дисциплинском поступку, као и сведоци и дати писану изјаву.

Директор школе писменим путем обавештава родитеља, односно другог законског заступника ученика о времену и месту одржавања усмене расправе (дан и сат) најкасније три дана пре дана одређеног за саслушање. Малолетни ученик саслушава се у присуству родитеља, односно другог законског заступника.

О вођењу дицциплинског поступка води се записник. Записник садржи податке о ученику, , опис теже повреде обавезе ученика, односно забране, време, место и начин извршења пповреде, утврђену одговорност за извршену тежу повреду обавезе, постојање олакшавајућих, односно отежавајућих околности.

Записник потписује записничар, директор, ученик односно његов родитељ и записничар

Васпитно-дисциплински поступак окончава се, након вођења појачаног васпитног рада са учеником, доношењем решења у року од 30 дана од дана покретања.

По завршетку васпитно дисциплинског поступка записник се доставља органу надлежном за одлучивање.

Приликом доношења одлуке о изрицању васпитно-дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности.

Одлука наставничког већа о васпитно-дисциплинској мери доноси се већином гласова укупног броја чланова тог већа.

Уколико се у току трајања васпитно-дисциплинског поступка ученик испише из Школе, Школа је у обавези да у исписницу унесе напомену да је против наведеног ученика покренут васпитно-дисциплински поступак.

**Смањење оцене из владања**

Члан 17.

За изречену васпитну меру одн. васпитно-дисциплинску меру смањује се оцена из владања и то за:

-васпитну меру укор одељенског старешине -оцена из владања се смањује на врло добро 4,

-за васпитну меру укор одељенског већа -оцена из владања се смањује на добро 3,

-за васпитно-дисциплинску меру укор директора оцена из владања се смањује на довољно 2, -а за васпитно-дисциплинску меру укора наставничког већа оцена из владања смањује се на незадовољавајуће 1.

Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно-дисциплинске мере мора да буде описна.

Оцена из владања ученика у току полугодишта изражава се описом учениковог односа према обавезама и правилима понашања, нарочито понашања према другим ученицима, запосленима и имовини.

Оцена из става 1. овог члана садржи и васпитну препоруку.

Опис односа према обавезама може да се изрази са:

1) у потпуности извршава обавезе у школи;

2) углавном извршава обавезе у школи;

3) делимично извршава обавезе у школи;

4) углавном не извршава обавезе;

5) не извршава обавезе у школи.

Опис понашања према другим ученицима, запосленима и имовини може да се изрази са:

1) представља пример другима својим односом према ученицима, запосленима и имовини;

2) има најчешће коректан однос према ученицима, запосленима и имовини;

3) понекад се непримерено односи према ученицима, запосленима и имовини;

4) често има непримерен однос према ученицима, запосленима и имовини;

5) најчешће има непримерен однос према ученицима, запосленима и имовини.

Члан 18.

Са учеником који је неоправдано изостао са наставе и других облика образовно-васпитног рада до 5 часова у току школске године, појачава се васпитни рад.

Ученику који је неоправдано изостао са наставе и других облика образовно-васпитног рада изрећи ће се васпитна мера одн. васпитно дисциплинска мера и то:

- од 6-10 изостанака - васпитна мера опомена одељенског старешине.

- од 11-16 изостанака- васпитна мера укор одељенског старешине.

- од 17-25 изостанака- васпитна мера укор одељенског већа.

-за неоправдано изостајање с наставе и других облика бразовно-васпитног рада више од 25 чсова у току школске године, од чега више од 15 часова након писменог обавештавања родитеља, одн. других законских заступника- укор директора.

Укор Наставничког већа изриче се ученику за тежу повреду обавеза ученика -неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране школе, а претходно му је изречена васпитно-дисциплинска мера укор директора због неоправданог изостајања.

Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката.

Оцена из владања поправља се када дође до позитивне промене у понашању ученика.

8. **Евиденција о изреченим васпитним и**

**васпитно-дисциплинским мерама**

Члан 19.

О изреченим васпитним и васпитно-дисциплинским мерама одељењски старешина води евиденцију у одговарајућој педагошкој документацији у коју уноси: име и презиме ученика, врсту изречене мере и орган који је меру изрекао, датум изрицања мере, повреду обавезе ученика, односно забране због које је васпитна, односно васпитно-дисциплинска мера изречена, датум улагања жалбе на изречену васпитно-дисциплинску меру и одлуку школског одбора по жалби.

Изречене васпитне и васпитно-дисциплинске мере уписују се у дневник образовно- васпитног рада и у ђачку књижицу.

Евиденцију о изреченим васпитним и васпитно-дисциплинским мерама, одељењски

старешина води за ученике свог одељења, а психолошко-педагошка служба на нивоу школе, уз поштовање начела прописаних законом којим се уређује заштита података о личности.

9. **Материјална одговорност**

**ученика**

Члан 20.

Ученик, његов родитељ или старатељ одговара за материјалну штету коју ученик нанесе школи намерно или крајњом непажњом, у складу са законом.

Пре покретања поступка, директор школе дужан је да предложи споразумно утврђивање материјалне одговорности и накнаду штете од стране родитеља, односно другог законског заступника ученика.

Уколико не постији сагласност родитеља, односно другог законског заступника ученика, за споразумно утврђивање материјалне одговорности и накнаду штете од стране родитеља, односно другог законског заступника ученика, директор школе покреће поступак за утврђивање материјалне одговорности ученика.

Поступак за утврђивање материјалне одговорности ученика покреће директор, а води комисија коју формира директор. Одељењски старешина је председник комисије.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно други законски заступниик ученика може изјавити жалбу школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

.

Члан 21.

Овај правилник ступа на снагу осмог дана од дана објвљивања на огласној табли школе.

Ступањем на снагу овог Правилника, престаје да важи Правилник о материјалној и дисциплинској одговорности ученика ОШ „Душан Јерковић“ Инђија " број 687 од 27.12.2013. године.

Члан 22.

Тумачење одредби овог Правилника даје Школски одбор.

Члан 23.

Овај Правилник ступа на снагу осмог дана од дана објављивања на огласној табли Школе.

Председник Школског одбора

Председник школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Милка Газибарић